Anna Diriks

Anna Maria Diriks (født i 1870 i Uppsala i Sverige, død 1. mars 1932 i Akershus amt) var en svensk-norsk billedkunstner og billedhugger. Hun arbeidet også med glassmalerier gjennom flere tiår. Hun var gift med maleren Edvard Diriks.


== Skulpturarbeider ==
I 1907 ga kunsthistorikeren og museumsdirektøren Jens Thiis ut en oversikt over norske kunstnerne der Anna Diriks var en av de yngre billedhuggerne han særlig fremhevet.


== Glassmalerier ==
Anna Diriks utførte også en del glassmalerier. Høsten 1907 ble det utlyst en konkurranse om forslag til nye glassmalerier til Nidaros domkirke. I februar 1908 falt juryens avgjørelse; Anna Diriks' bidrag ble belønnet med en tredjepremie, mens Gabriel Kiellands bidrag fikk førstepremien i konkurransen. Et konkurransebidrag fra H.K. Stabell ble også belønnet; norske forskere har påpekt motstrid mellom ulike kilder hva gjelder om Diriks og Stabell fikk dele på tredjeplassen eller om Stabells bidrag ble rangert foran Anna Diriks. I Morgenbladet 19. februar 1908 stod det imidlertid at juryen hadde besluttet ikke å dele ut noen annenpremie:Nogen 2nden Præmie besluttedes ikke uddelt. Derimot besluttedes Restbeløbet, 1000 Kroner, delt i to 3die Præmier paa 500 Kroner hver. Disse tildeltes derefter Udkastet "Eustein" af Fru Anna Diriks, Paris, og "Helligt Lys" af H. K. Stabell, Trondhjem.I 1922 stilte hun ut flere glassmalerier i Blomqvists Kunsthandel. Kunstneren og kunstkritikeren Pola Gauguin berømmet arbeidene i en omtale i avisen Tidens Tegn, der han innledningsvis kommenterte at glassmalerier var blitt ensbetydende med dårlig smak:«Men tar man sig en tur ned til Blomqvist og ser den nydelige utstilling som fru Diriks har arrangert av sine glasvinduer blir man ikke blot venlig stemt mot glasmaleri, men man blir simpelthen begeistret.
Fru Diriks forener humør og dekorativ opfindsomhet med en sikker sans for stil og for de tekniske finesser. Hun bruker blyet paa en glimrende maate til at skape den ornamentale sammenheng i glasmaleriet uten at bryte konstruktionen, og tiltrods for den diskrete anvendelse av farven i det brændte glas er der festivitas over disse malerier. (---) Fru Diriks har en sjelden sans for hvad anvendt kunst vil si. Hun bevarer selve tingens organisme, men utsmykker og beriker formen med sin fantasi og sikre smag.»Anmelderen i Christiania Nyheds- og Avertissementsblad åpnet sin omtale av utstillingen hos Blomqvist med å ta bastant avstand fra samtidens «rædselsfulde» glassmaleri, for deretter å fremheve at Anna Diriks' arbeider representerte noe ganske annet og kunstnerisk fremragende:«Midt oppe i al denne Uhyrlighet er det befriende at se noget saa usentimentalt, saa spirituelt og saa smagfuldt som de fine Vinduer Fru Diriks udstiller. Hun er velgjørende fandenivoldsk og løssluppen men gaar aldrig for langt. Hun er mesterlig sikker. Hendes Humør er straalende bredt og festligt.»Også Aftenposten var begeistret for Anna Diriks' utstilling hos Blomqvist i 1922, og gjenga bilde av seks av de utstilte vinduene hun viste.Til hjemmet hun delte i Drøbak med ektemannen Edvard Diriks laget hun også flere glassmalerier som ble fremhevet i en reportasje i A-magasinet i 1928.


== Familie ==
Hun var datter av den svenske grossereren Westerberg.I 1892 giftet hun seg med maleren Karl Edvard Diriks.


== Referanser ==


== Eksterne lenker ==
Diriks, Anna. Ms.fol. 2071 Bind IV merket "Ann[a Diriks(?)]". www.nb.no. Besøkt 13. september 2021.  [Utklippsbok, hovedsakelig om og av Anna Diriks. Mange akvareller av interiør og dekorasjoner. Digitalisert av Nasjonalbiblioteket for kunst, arkitektur og design]